**РЕПУБЛИКА СРПСКА**

**ГРАД БИЈЕЉИНА**

**ЈУ ЦЕНТАР ЗА СОЦИЈАЛНИ РАД**

**БИЈЕЉИНА**

**ПЛАН РАЗВОЈА СОЦИЈАЛНЕ ЗАШТИТЕ ГРАДА БИЈЕЉИНА ЗА**

**ПЕРИОД ОД 2016. ДО 2018. ГОДИНЕ**

Бијељина, фебруар 2016. године

**ПЛАН РАЗВОЈА СОЦИЈАЛНЕ ЗАШТИТЕ ГРАДА БИЈЕЉИНА ЗА**

**ПЕРИОД ОД 2016. ДО 2018. ГОДИНЕ**

**I УВОД**

Град Бијељина је 2014. године, усвојио Стратегију интегрисаног развоја Града Бијељина, за период од 2014-2023. године, која је послужила као основ за писање Плана развоја социјалне заштите Града Бијељина, за период 2016-2018.година.

Стратегија интегрисаног развоја Града Бијељина 2014 – 2023.године, је кључни стратешко-плански документ Града Бијељина, који треба да подстиче будући раст и развој заједнице. Стратегија је израђена као оквир за дефинисање заједничких циљева, подстицања локалних снага, али и као одговор на изазове будућег развоја Града и свеукупног живота у њему. Као таква, Стратегија интегрисаног развоја је у складу са стратегијама и политикама на вишим нивоима власти, и то прије свега са нацртом Развојне стратегије БиХ 2010-2014, Стратегијом социјалне укључености из 2010, али и са другим секторским стратегијама на државном и ентитетском нивоу.

Овај плански докуменат дефинише укупан развој Града Бијељина, у којем посебно мјесто заузима развој социјалне заштите.

Планом импленетације локалног друштвеног развоја Града Бијељина за период 2014-2016. године (који је саставни дио Стратегије), између осталог, планирана је изградња Центра за социјални рад и Дневног центра за дјецу са посебним потребама, израда пројектне документације за изградњу регионалног прихватилишта за дјецу са деликвентним понашањем и израда програма подршке и бриге о старим лицима.

Носилац послова из области социјалне заштите је Центар за социјални рад, чији је оснивач Скупштина града. У спровођењу дјелатности социјалне заштите и социјалног рада, Центар врши следећа јавна овлаштења:

a) пружа прву стручну помоћ грађанима,

б) рјешава у првом степену о остваривању права утврђених овим законом и одлукама о проширеним правима у јединицама локалне самоуправе,

в) рјешава у првом степену о остваривању права из области дјечје заштите,

г) рјешава у првом степену о остваривању права из области породично-правне заштите и старатељства,

д) ради на спровођењу мјера према малољетним лицима у кривичном поступку,

ђ) пружа социјалне услуге у поступку рјешавања о правима из области социјалне заштите,

е) врши надзор над хранитељским породицама,

ж) води евиденцију и документацију о правима, пруженим услугама и предузетим мјерама у оквиру своје дјелатности и издаје увјерења на основу евиденције и

з) врши исплату новчаних права утврђених овим законом и другим прописима и општим актима.

Осим ових послова Центар обавља и стручне послове у спровођењу социјалне заштите и социјалног рада, породичне и дјечје заштите, и то:

а) открива и прати социјалне потребе грађана и проблеме у области социјалне заштите,

б) предлаже и предузима мјере у рјешавању социјалних потреба грађана и прати њихово извршење,

в) предлаже мјере за унапређивање социјалне заштите и планирање развоја система социјалне заштите у локалним заједницама, организује и спроводи одговарајуће облике социјалне и дјечје заштите и непосредно пружа социјалне услуге,

г) прати стање у области дјечје и породично-правне заштите, покреће иницијативе и предлаже мјере за унапређивање система дјечије и породичне заштите,

д) развија и унапређује превентивне активности које доприносе спречавању и сузбијању социјалних проблема,

ђ) пружа дијагностичке услуге, спроводи одговарајући третман, савјетодавне, терапијске услуге и стручну помоћ корисницима,

е) подстиче, организује и координира професионални и добровољни рад у области социјалне заштите,

ж) ради на развоју разноврсних модела збрињавања корисника у заједници и социјалних услуга у складу са потребама корисника, развија социјални рад у заједници,

з) пружа услуге помоћи и његе у кући, дневног збрињавања и прихватилишта,

и) подстиче и развија самопомоћ, добровољни рад, међуљудску солидарност, добротворне и хуманитарне дјелатности,

ј) обавља послове савјетовалишта за проблеме брака и породице, васпитања дјеце, усвојења, односа родитеља и дјеце,

к) обавља аналитичко-истраживачке послове у локалним заједницама и

л) обавља и друге послове утврђене законом и одлукама јединица локалне самоуправе.

Центар своју дјелатност обавља примјењујући савремена стручна и научна знања, важеће законске и друге прописе, користећи методе социјалног и другог стручног рада.

У обављању дјелатности из закона, Центар сарађује са другим јавним организацијама и установама, органима управе,удружењима грађана,вјерским заједницама, хуманитарним организацијама, те другим домаћим и страним физичким и правним лицима који учествују у обављању дјелатности социјалне заштите.

Планом развоја социјалне заштите за период 2016-2018. године ( у даљем тексту План) прецизније се дефинишу потребе и активности које треба предузети у циљу развијањa социјалне заштите, у којој се на најефикаснији начин користе постојећи и развијају нови ресурси у заједници, пружају квалитетније и разноврсније услуге, ради очувања и побољшања квалитета живота рањивих и маргинализованих појединаца и група.

План је заснован је на показатељима и подацима који су прикупљени и објављени у документу ,,Анализа социјалне ситуације и инклузије у Граду Бијељина,, донете 2015. године, у којој су индикатори процене били структура становништва, његов образовни, културолошки и социјални статус и његове потребе.

Саставни дио овог Плана чини Акциони план за реализацију конкретних активности, које се односе на приоритетне категорије, дефинисане овим документом.

**II ДОСТИГНУТИ НИВО СОЦИЈАЛНЕ ЗАШТИТЕ**

Систем социјалне заштите, као и дјечије заштите уређују Закон о социјалној заштити („Службени гласник Републике Српске“ број 37/12), Закон о дјечијој заштити („Службени гласник Републике Српске“ број 4/02 и 17/08), Породични закон („Службени гласник Републике Српске“ број 54/02) и други закони и подзаконски акти.

Права у складу са овим законом, реализују се новчаним давањима,социјалним услугама и другим мјерама које се пружају појединцу, члановима породице или породици у цјелини и које имају за циљ задовољавање социјалних потреба, те спречавање настанка социјалних проблема.

У табели која слиједи, дат је преглед броја и структуре корисника Центра за социјални рад за период 2013—2015.година.

|  |  |  |  |
| --- | --- | --- | --- |
| Врста корисника | Бр. корисника | Бр. корисника | Бр. корисника |
|  | 2013.г | 2014. г | 2015.г |
| Новчана помоћ | 376 | 327 | 353 |
| Помоћ и њега другог лица | 1.271 | 1.417 | 1.422 |
| Једнократне новчане помоћи | 870 | 659 | 899 |
| Смјешта у установе соц. заштите | 44 | 43 | 45 |
| Породични смјештај | 132 | 141 | 132 |
| Хранитељство | 18 | 24 | 13 |
| Дјеца под старатељством | 53 | 53 | 45 |
| Одрасла лица под старатељством | 95 | 95 | 98 |
| Дјеца са посебним потребама | 120 | 82 | 80 |
| Корисници дјечијег додатка | 3.553 | 3.481 | 3.398 |
| Малољетници у сукобу са законом и девијантним понашањем | 105 | 60 | 95 |
| Бракоразводи и повјера | 133 | 168 | 139 |
| Насиље у породици | 132 | 142 | 126 |
| Јавна Кухиња | 235 | 244 | 250 |
| Помоћ у кући | 11 | 12 | 11 |
| Стамбено збрињавање | 21 | 24 | 20 |
| Субвенције (вода и смеће) | 163 | 178 | 191 |
| Здравствена заштита | 260 | 255 | 269 |
| Пружене услуге социјалне заштите | 5.000 | 5.000 | 5.000 |

**III ПРИОРИТЕТНЕ ГРУПЕ КОРИСНИКА**

У складу са потребама које имају, овим Планом дефинисане су следеће приоритетне корисничке групе :

- Породица

- Дјеца и малољетници у ризку -

- Дјеца са посебним потребама

- Стара лица

**-** Маргинализоване групе

Анализирајући потребе сваке корисничке групе, дефинисан је Акциони план за период 2016-2018. године, у којем су јасно прецизирани задаци који се желе реализовати, рокови реализације, носиоци и актери ових активности.

**Породица**

На подручју града Бијељина, живи приближно 42.000 домаћинстава, што значи да је просјечан број чланова једног породичног домаћинства 3 – 4 члана. Највећи број домаћинастава је руралног поријекла (око 28.000).

Изазови и проблеми са којима се суочава савремена породица су заиста велики, почев од тешкоћа у задовољењу материјалних потреба њених чланова, преко тешкоћа у оставривању своје васпитне функције, све лошије породичне организације, непостојања система вредности и компетентности породице.

Активности Центра за социјални рад у наредном периоду спроводиће се са циљем пружања подршке породицама у кризи.

Планиране активности:

- организовање саветодавног рада са члановима породице ( са циљем јачања њених компетиција, јачања позитивних ресурса породице, уважавања личног инвестирања у промене, стручна подршка породици у превазилажењу развојних и других криза, васпитању дјеце и сл.)

- материјална подршка породицама које су у стању социјалне потребе

- развијање нових модела подршке и рада са породицом

- организовање медијских и других кампања са циљем указивања на значај породице и живота у њој

- организовање предавања у основним и средњим школама о значају породичне организације и њене функције

- ставарње услова за отаварње Саветовалишта за брак и породицу

- активно праћење стања породице и благовремено реаговање на промене које на породицу остављају друштвена кретања

|  |  |  |  |  |
| --- | --- | --- | --- | --- |
| **Активност** | **Носиоци** | **Рок** | **Резултат** | **Потребна материјална средства** |
| Организовање савјетодавног рада са члановима породице | Центар за социјални рад | Стални задатак | Број породица које траже помоћ | Буџет, пројектна средства |
| Материјална подршка породицама које су у стању социјалне потребе | Центар,Влада , Црвени крст, невладине организације, приватни субјекти | Стални задатак | Број породица којима је дата материјална подршка | Буџет, донатори, средства друхих организација |
| Развијање нових модела подршке и рада са породицом | Центар, удружења грађана која се баве проблемима породице | Стални задатак | Број породица којима је пружена нека од услуга, број нових имплементираних модела | Буџет центра, материјална средства удружења грађана |
| Организовање медијских и других кампања | Центар, НВО, медијске куће | Периодично | Број организованих кампања са поруком о важности породице |  |
| Организовање предавања у основним и средњим школама | Центар, НВО, школе | Периодично почев од 01.09.2016. године. | Број предавања | Буџет |
| Ставарње услова и предпоставки за отварање Саветовалишта за брак и породицу | Центар, админстративна служба Града, | Стална активност, рок за отварање Саветовалишта је почетак 2017.године. | Израда Елабората о оправаности отварања Саветовалишта за брак и породицу | Буџет, пројектна средства |
| Активно праћење стања породице и благовремено реаговање на промене које на породицу остављају друштвена кретања | Центар, НВО, медији | Стална активност | Анализа стања породице кроз годишње извештаје скупштини Града Бијељина |  |

**Дјеца и малољетници у ризику**

Према подацима и искуству у свакодневном раду Центра за социјални рад Бијељина, све више је дјеце која имају неки облик асоцијалног или девијантног понашања. Поред вршења кривичних дјела, чији се починиоци процесуирају у надлежним институцијама, велики је број дјеце и малољетника који испољавају различите облике асоцијалног понашања : непохађање наставе, непоштовање ауторитета, посебно агресивно понашање, вршњачко насиље, проблеми у школској адаптацији (ремећење наставе) уживање психоактивних супстанци и алкохола, итд.

Ови проблеми често маскирају породичне проблеме са којима ова дјеца одрастају, а то су поремећени породични односи, неадекватна родитељска брига, социопатолошке појаве у породици, лош социоекономски статус породице итд.

Пракса показује да се са дјецом и малољетницима почиње радити тек када почине неко кривично дело, а да су до тада они непримећени у социјалној средини у којој одрастају.

Превентивне активности кључ су успеха у раду са дјецом и малољетницима тако да је правовремено препознавање и кориштење свих расположивих ресурса најбитније у ресоцијализацији.

Циљ је успоставити адекватне механизме подршке и сарадње фактора који ће допринијети превенцији малољетничког преступништва и утицати на смањење броја дјеце и малољетника у ризику.

Активности:

- Успоставити рад Дневног центра за дјецу у ризику

- Организовати саветодавни рад са дјецом и њиховим породицама

- Активно се залагати за примјену законом прописаних мера према малољетницима

( алтернативних мера)

- Спроводити мјере примарне превенције малољетничког преступништва

- Учествовати у медијским кампањама које имају за циљ подршку младима и смањење малољетничког преступништва

- Остварити континуирану сарадњу са школама

- Активно учествовати у радним групама формираним за подршку дјеци у ризику

- Омогућити стручним радницима едукације из области рада са дјецом у ризику

- Јачати међуинституционалну сарадњу

- Створити предпоставке за ширење услуга према малољетницима и дјеци у ризику на подручју града Бијељина

|  |  |  |  |  |
| --- | --- | --- | --- | --- |
| **Активности** | **Носиоци** | **Рок** | **Резултат** | **Потребна материјална средства** |
| Успоставити рад Дневног центра за дјецу у ризику | Центар за социјални рад , Град Бијељина, НВО, међународни и домаћи донатори | 01.03.2016. године | Успостављен Дневни центар за дјецу у ризику | Буџет града Бијељина, донаторска средства |
| Организовати савјетодавни рад са дјецом и њиховим породицама | Центар за социјални рад, НВО | Континуирано | Број дјеце и родитеља који су учествовали у саветодавном раду | Буџет центра,материјална средства Нво |
| Активно се залагати за примјену законом прописаних мјера према малољетницима  ( алтернативних мера) | Центар за социјални рад, Основни суд, Тужилаштво, Министарства, Нво, радне групе | Континуирано | Примјена алтернативних мера | - |
| Спроводити мере примарне превенције малољетничког преступништва | Центар, полиција  Школе, медији | Континуирано | Број спроведених активности, годишњи извештај Скупштини Града о проведеним активностима | Пројекетна средства,  Буџет центра |
| Учествовати у медијским кампањама које имају за циљ подршку младима и смањење малољетничког преступништва | Омладинске орг  анизације, Нво,  медијске куће, центар, полиција | Једном годишње | Број медијских кампања |  |
| Остварити континуирану сарадњу са школама | Центар, школе | Почев од 01.03.2016. године | Оставрена сарадња кроз редовне састанке |  |
| Активно учествовати у радним групама формираним за подршку дјеци у ризику | Центар, Град  Бијељина, друге  Институције које  су чланови радних  група | Континуирано по потреби | Број одржаних састанака радних група, закључци, спроведене активности | Пројектна средства |
| Омогућити стручним радницима едукације из области рада са дјецом у ризику | Центар, Нво,  Министрство,  друге  институције | По потреби | Број едукованих радника, број одржаних семинара | Буџет |
| Створити претпоставке за ширење услуга према малолетницима и дјеци у ризику на подручју града Бијељина | Центар, Град  Бијељина, домаћи  и страни донатори  министарства | Континуирано | Успостављене нове услуге за дјецу и малољетнике у ризику | Буџет, донаторска и пројектна средства |
| Јачати међуинституционалну сарадњу | Све институције које се баве дјецом | Континуирано | Успостављена сарадња |  |

**Дјеца са посебним потребама**

Правилник за процену потреба и усмеравање дјеце и омладине са сметњама у развоју, под лицима са сметњама у развоју подразумијева лица са оштећењем вида, са оштећењем слуха, лица са оштећењем у гласовно говорној комуникацији, са тјелесним оштећењима и хроничним обољењима, интелектуалним оштећењима, са психичким поремећајима и обољењима и лица са вишеструким сметњама.

Према подацима Центра за социјални рад Бијељина( а на основу рада Првостепене стручне комисије за процену потреба и усмеравање дјеце и омладине са сметњама у развоју) у Бијељини се на годишњем нивоу обради око 90 дјеце са различитим сметњама у психофизичком развоју.

У складу са законом, они остварују права из области социјалне и дјечије заштите, као и права из области проширених права у Граду Бијељина.

Без обзира на оставривање законом загарантованих и проширених права и услуга, ова дјеца и њихове породице суочавају се са многим проблемима, који нису само материјалне природе.

Планом активносту у наредном периоду, циљ нам је унаприједити положај и статус дјеце са сметњама у психофизичком развоју .

Активности:

- Успостављање Дневног центра за дјецу са посебним потребама

- Помоћ и подршка породицама дјеце са сметњама у психофизичком развоју

- Активности са циљем ране детекције и правовременог реаговања

- Смањење искључености и интеграција у друштвене токове

- Проширивање услуга у заједницинамењених овој популацији

|  |  |  |  |  |
| --- | --- | --- | --- | --- |
| **Активност** | **Носиоци** | **Рок** | **Вредновање** | **Средства** |
| Успостављање Дневног центра за децу са посебним потребама | Град Бијељина,  Центар за социјални рад, донатори,министарство | Прва половина 2016.г. | Успоставњен Дневни центар за дјецу са посебним потребама | Буџет града, донаторска средства |
| Помоћ и подршка породицама дјеце са сметњама у психофизичком развоју | Центар за социјални рад, Нво, Град Бијељина, дом здравља | Континуирно | Достигнут виши ниво подршке за децу и њихове породице | Буџет, донаторска средства |
| Активности са циљем ране детекције и правовременог реаговања | Дом здравља, болница, Центар за социјални рад, школа, родитељи, Нво | Континуирно | Број откривене дјеце | Буџет |
| Смањење искључености и интеграција у друштвене токове деце са сметњама у психофизичком развоју | Нво, Центар, Град Бијељина, медијске куће, културни центри, школе, | Континуирно | Укљученост дјеце у ширу друштвену заједницу и побољшан квалитет њиховог живота | Буџет, донаторска средства, пројектна средства, учешће грађана |
| Проширивање услуга према овој популацији | Центар за социјални рад, министраство, Град Бијељина | Стални задатак | Број пружених услуга | Буџет, донаторска средства, пројектна средства, учешће грађана |

**Стара лица**

Статистички подаци говоре у прилог чињеници да је наше становништво све старије ( лица преко 65 година старости), те да је врло неповољна ситуација са млађом популацијом и дјецом, чији је број све мањи.

У поређењу са подацима из 1991. године , видљиво је повећање броја радно способног становништва ( старости од 15 до 64 године) који су незапослени и живе на ивици егзистенције. То је својеврстан изазов за програме социјалне заштите.

Социјална сигурност старих суграђана је врло важан сегмент функционисања једног друштва, које треба да обезбиједи минимуме за живот и укљуеност у друштвене токове најстаријих. Поред лоше материјалне ситуације, популација старих суочава се са недостатком установа за збрињавање, недостатком садржаја за квалитетно попуњавање слободног времена, недостатком клубова за дружење, недоступношћу медицинских и других услуга итд.

Наш циљ је стварати услове за квалитетнији и достојанственији живот најстаријих суграђана.

Активности:

-Успостављање Дневног центра за старе

- Подршка старим лицима.

- Дневно збрињавање старих лица

- Пружање услуга помоћи и његе у кући

- Успоставити клубове за стара лица.

|  |  |  |  |  |
| --- | --- | --- | --- | --- |
| **Активност** | **Нносиоци** | **Рок** | **Вредновање** | **Средства** |
| Успостављање Дневног центра за старе | Центар за социјани рад, Град Бијељина, донатори, Нво | Током 2016. г | Успостављен Дневни центар за старе | Буџет, донаторска средства |
| Подршка старим лицима | Центар, Град Бијељина, Нво, Културни центар, дом здравља, | Стална активност | Побољшан квалитет живота старих | Буџет, донаторска средства |
| Дневно збрињавање старих лица | Центар, НВО | Стална активност | Број корисника | Буџет, донаторска средства учешће грађана |
| Пружање услуга помоћи и његе у кући | Центар за социјални рад | Стални задатак | Број лица која су остварила право | Буџет,  учешће грађана |
| Успоставити клубове за стара лица | Град Бијељина, Месне заједнице, појединци | Крај 2018.год. | Број отворених клубова | Буџет, донаторска средства |

**Маргиналне групе**

,,Анализа социјалне ситуације и инклузије у Граду Бијељина са освртом на расељена лица и повратнике ,, која је урађена 2015. године, посебну пажњу усмерила је на маргинализоване групе становништва. Ову анализу прати и Акциони план заштите маргиналних група страновништава, у којем је планирано активно учешће Центра за социјални рад Бијељина. У изради је и акциони план заштите рома у Граду Бијељина, који између осталог обрађује сегмент остваривања социјалне заштите ромског становништва .

ЈУ Центар за социјални рад Бијељина, у свом раду поступа у складу са законом тако нема дискриминације у остаривању права маргиналних група.

Центар ће и у наредном периоду, заговарати идеју мултидисциплинарног приступа и сарадње са свим субјектима у локалној заједници, како би потребе марниланих група становништа биле задовољене на најбољи могући начин.

**IV КАДРОВСКЕ, МАТЕРИЈАЛНЕ И ПРОСТОРНЕ МОГУЋНОСТИ ЦЕНТРА ЗА СОЦИЈАЛНИ РАД БИЈЕЉИНА У ОСТВАРИВАЊУ ПЛАНА РАЗВОЈА СОЦИЈАЛНЕ ЗАШТИТЕ 2016-2018.ГОДИНЕ**

У току је изградња новог објекта Центра за социјални рад Бијељина, са објектом Дневног центра за децу са посебним потребама.

Овај пројекат, ријешиће многе проблеме са којима се суочавао Центар за социјални рад Бијељина у свом досадашњем раду ( рад у неусловним просторијама, неадекватни и недовољни просторни капацитети за обављање комплексног стручног рада, немогућност развијања додатних услуга према корисницима итд.)

Посебно је важно напоменути, да ће се стављањем у функцију Дневног центра за дјецу са посебним потребама, ријешити проблеми многих породица, које годинама чекају ову услугу у локалној заједници.

Почетак рада у новом објекту, намеће и потребу ангажовања стручног особља које ће радити на реализацији активности прописаних законом.

Центар за социјални рад Бијељина, у наредном периоду мораће да јача своје кадровске капацитете, имајући у виду пораст броја становника ( тај број се вишеструко повећао у односу на предратни период). Град Бијељина броји око 115.000 становника, од којих је велики број повратника, избјеглих и расељених лица, лица у стању социјалне потребе, лица са специфичним потребама, различитим патолошким појавама и сл.

Велики број становника изискује и већи број стручних радника који могу одговорити захтјевима развијеног друштва.

План је, у наредном периоду, опремити простор намијењен раду Центра за социјални рад са Дневним центром за дјецу са посебним потребама и кадровски јачати ове институције.

Активности:

- Успоставити рад Центра за социјални рад у новосаграђеном објекту

- Успоставити рад Дневног центра за дјецу са посебним потребама у овиру новосаграђеног објекта

- Кадровски јачати Центар за социјални рад Бијељина и Дневни центар за дјецу са посебним потребама

|  |  |  |  |  |
| --- | --- | --- | --- | --- |
| **Активности** | **Носиоци** | **Рок** | **Вредновање** | **Средства** |
| Успоставити рад Центра за социјални рад у новосаграђеном објекту | Град Бијељина, донатори, Центар за социјални рад | До краја 2017. године | Успостављен рад Центра за социјални рад Бијељина у носаграђеном објекту | Буџет, донаторска средства, министарство |
| Успоставити рад Дневног центра за дјецу са посебним потребама у овиру новосаграђеног објекта | Град Бијељина, донатори, Центар за социјални рад | До краја 2016. године | Успостављен Дневни центар за дјецу са посебним потребама у овиру новосаграђеног објекта | Буџет, донаторска средства, министарство |
| Кадровски јачати Центар за социјални рад Бијељина и Дневни центар за дјецу са посебним потребама | Град Бијељина | Континуирано | Број ангажованих стручних радника у Центру и Дневном центру | Буџет |

**ФИНАНСИЈСКА СРЕДСТВА**

Обзиром на активности које су планиране овим документом, у наредном периоду неопходно је обезбједити раст буџета Центра за социјални рад Бијељина за 2,9% у 2017. години, у односу на 2016.годину и 4,49 % у 2018.години .

У табели која сљеди, дајемо табеларни приказ потребних средстава за реализацију активности планираних овим документом:

|  |  |  |  |
| --- | --- | --- | --- |
|  | 2016. година | 2017. година | 2018. година |
| **Центар за социјални рад** | **1.002.580,00** | **1.079.850,00** | **1.079.850,00** |
| Расходи за лична примања | 865.600,00 | 939.850,00 | 939.850,00 |
| Материјални трошкови | 136.980,00 | 140.000,00 | 140.000,00 |
| **Социјална заштита** | **4.140.500,00** | **4.216.700,00** | **4.294.400,00** |
| Основна права | 3.375.000,00 | 3.437.100,00 | 3.500.400,00 |
| Проширена права | 504.500,00 | 513.800,00 | 523.300,00 |
| Остали трошкови | 261.000,00 | 265.800,00 | 270.700,00 |
| УКУПНО: | **5.143.080,00** | **5.296.550,00** | **5.374.250,00** |

Бијељина, фебруар 2016.год.

ОБРАЂИВАЧ:

ЈУ ЦЕНТАР ЗА СОЦИЈАЛНИ РАД БИЈЕЉИНА